Diari Oficial de la Generalitat Valenciana


Sumari del DOGV 7059, del 03-07-2013 (2013/6917)

ORDE 23/2013, de 25 de juny, de la Conselleria d'Economia, Indústria, Turisme i Ocupació, de convocatòria de concessió de subvencions destinades a les associacions i/o federacions de consumidors i usuaris de la Comunitat Valenciana per a la realització d'activitats relacionades amb consum durant l'exercici 2013.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7059

Data del DOGV
:   03-07-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/6917


Data del document
:   25-06-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Correcció d'errades

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 23/2013, de 25 de juny, de la Conselleria d'Economia, Indústria, Turisme i Ocupació, de convocatòria de concessió de subvencions destinades a les associacions i/o federacions de consumidors i usuaris de la Comunitat Valenciana per a la realització d'activitats relacionades amb consum durant l'exercici 2013. [2013/6917]  
L'Orde 9/2013, de 4 d'abril, de la Conselleria d'Economia, Indústria, Turisme i Ocupació, establix les bases reguladores i el procediment de concessió de les ajudes en matèria de consum destinades a la realització d'actuacions de suport i defensa dels consumidors.  
L'article 4 de l'orde disposa que la concessió de les ajudes s'iniciarà d'ofici per mitjà de convocatòria pública.  
Per això, i en virtut de les facultats que em conferix l'article 28 de la Llei 5/1983, de 30 de desembre, del Govern Valencià, i l'article 47 del text refós de la Llei d'Hisenda Pública Valenciana,   
  
  
ORDENE  
  
Primer   
1. Convocar, en règim de concurrència competitiva, la concessió d'ajudes destinades a les associacions i federacions de consumidors i usuaris de la Comunitat Valenciana per a la realització d'activitats d'informació, formació, protecció i defensa de les persones consumidores durant l'exercici 2013, de conformitat amb el que establix l'Orde 9/2013, de 4 d'abril.  
2. Les subvencions previstes en esta convocatòria es regiran per les seues disposicions, com també per l'Orde 9/2013, de 4 d'abril, per la qual s'establixen les bases reguladores per a la concessió d'ajudes en matèria de consum. En tot allò no previst en estes normes seran aplicables les disposicions de la Llei d'Hisenda Pública de la Generalitat Valenciana, el text refós de la qual va ser aprovat pel Decret Legislatiu de 26 de juny de 1991, i els preceptes bàsics de la Llei 38/2003, de 17 de novembre, General de Subvencions, i del seu reglament de desplegament, aprovat pel Reial Decret 887/2006, de 21 de juliol.  
  
Segon  
L'import global màxim destinat a atendre les ajudes en matèria de consum per a l'exercici 2013 és de 400.000 euros i es finançarà a càrrec de la línia pressupostària T0126 del programa 443.10, consignades en la Llei 11/2012, de 27 de desembre, de Pressupostos de la Generalitat per a l'exercici 2013.  
  
Tercer  
Les ajudes poden arribar fins al total de l'import del pressupost presentat per l'entitat peticionària i acceptat en la resolució de concessió com a pressupost incentivable aprovat, amb el límit de 100.000,00 euros per tots els conceptes.  
  
Quart  
Poden ser beneficiaris d'estes ajudes les associacions i federacions de consumidors i usuaris previstes en l'article 2.1 de l'Orde 9/2013, de 4 d'abril, que complisca els requisits previstos en el seu article 3 i despleguen alguna de les activitats enumerades en l'apartat següent.  
  
  
Quint  
Les ajudes s'han de dirigir a la realització al territori de la Comunitat Valenciana per les entitats beneficiàries de projectes i activitats que continga totes o alguna de les modalitats que a continuació es detallen.  
  
El període per a la realització d'estes activitats serà el comprés entre l'1 de gener i el 30 de setembre de 2013.  
a) Activitats formatives, educatives i/o informatives dirigides a potenciar i millorar els coneixements de consum de les persones consumidores, en especial sobre les matèries següents:  
- Servicis de telecomunicacions, tarifació addicional, Internet.  
- Contractació electrònica i comerç electrònic.  
- Subministrament d'aigua, electricitat i gas.  
- Servicis financers, hipotecaris i assegurances.  
- Servicis d'atenció tècnica.  
Seran subvencionables els gastos derivats de:  
a.1) Accions formatives i educatives relacionades amb l'àmbit de consum sempre que tinguen una duració igual o inferior a huit hores.  
El cost màxim admissible pels conceptes d'honoraris de ponents, professors, gastos d'hostalatge i desplaçaments, lloguer d'instal·lacions, publicitat de l'activitat, material didàctic i altres serà la quantitat resultant de multiplicar 125,00 euros per hora de duració amb un límit màxim de 1.000,00 euros per jornada.  
a.2) Activitats divulgatives destinades a la informació de la persona consumidora per qualsevol mitjà de difusió i comunicació.  
b) Servicis d'assessorament i consulta, gestió de les reclamacions, queixes i denúncies, com també de les mediacions en matèria de consum.   
Seran subvencionables els gastos de:   
b.1) Funcionament general dels locals d'informació i atenció al consumidor.  
Este servici s'ha de prestar durant un mínim de 20 hores setmanals, de les quals almenys 15 seran de manera presencial en locals oberts al públic.  
El cost màxim subvencionable per als gastos de funcionament general serà de 4.500,00 euros o la quantitat que resulte de multiplicar la quantia de 2.750,00 euros pel nombre de treballadors vinculats a l'activitat subvencionada, si esta és superior.  
El nombre de treballadors vinculats s'obtindrà amb el sumatori de la fórmula següent, aplicada a cada un dels treballadors dedicats a l'activitat subvencionada:  
En el cas que l'entitat reba altres subvencions per a la mateixa activitat subvencionable que cobrisquen el cost d'algun o alguns dels seus empleats, únicament s'inclourà el percentatge no subvencionat.  
Els gastos subvencionables han de correspondre a algunes de les partides següents, amb els límits que s'establixen, sense que cap concepte puga superar el 50 per cent del cost màxim subvencionable per a este apartat.  
- Arrendaments d'oficines o despatxos, si és el cas.  
- Primes de assegurança de responsabilitat civil i danys a tercers.  
- Subministrament bàsics d'electricitat, gas i aigua.   
- Comunicacions: telefonia, Internet, telefax, correu i missatgeria, fins a un límit màxim de 3.500,00 euros.  
- Subscripció a bases legislatives relacionades amb el consum amb un límit fins de 2.500,00 euros.  
- Manteniment i/o actualització de pàgina web, fins a un límit màxim de 1.500,00 euros.  
- Material d'oficina i fungibles informàtics, ambdós no inventariables fins a un límit màxim del 20 per cent del cost màxim subvencionable dels gastos per al funcionament de les oficines.   
- Neteja.  
En el cas que en els mateixos locals l'activitat subvencionable se simultaniege amb una altra activitat distinta, els gastos generals es prorratejaran en funció del temps i/o la superfície destinada a cada una, i únicament seran imputables a estes ajudes els corresponents a l'activitat d'informació i atenció al consumidor.   
b.2) Personal propi de l'entitat beneficiària, tant fix com eventual, vinculat a l'activitat, sempre que exercisquen un paper directe en el funcionament del servici prestat. S'hi inclouran els sous i les quotes de la Seguretat Social a càrrec de l'associació i/o federació.   
  
El cost màxim subvencionable per treballador a jornada completa per al període de gener a setembre, els dos inclosos, no podrà superar els mòduls següents, dels quals haurà de deduir-se, si és el cas, qualsevol altra subvenció obtinguda per al finançament d'estos gastos.  
  
Personal tècnic: fins a 24.000,00 euros.  
Personal administratiu: fins a 12.000,00 euros.  
No es consideraran gastos de personal subvencionables els costos no elegibles següents:  
- Les dietes i indemnitzacions.  
- Bonus d'exercici.  
- Avantatges en espècie (vehicles, vivenda, etc.).  
- Complements per acomiadament, baixa mèdica, jubilació.  
- Compensació per finalització de contracte, excepte en el cas que les quantitats i condicions estiguen clarament expressades en els contractes de treball temporals i sempre que corresponguen proporcionalment als períodes d'execució de l'activitat subvencionada per a l'exercici en curs.  
- Compensacions per permisos de maternitat/paternitat.  
- Els gastos de representació i relacions públiques.  
b.3) Gabinets jurídics i/ o professionals, prestats per persones amb titulació idònia de consum, sempre que l'entitat no dispose del personal adequat per a realitzar eixes funcions. El límit màxim es fixa en la quantia de 10.000,00 euros.  
b.4) Auditories externes fins al límit de 6.000,00 euros, segons el que establix l'article 11.3, apartat c.2 de l'Orde 9/2013, de 4 d'abril.   
  
Queden expressament exclosos d'esta subvenció qualsevol indemnització i els gastos relacionats en l'article 31.7 de la Llei General de Suvenciones.  
c) Activitats dirigides a l'adhesió d'empreses/comerços/professionals a les juntes arbitrals de consum amb seu a la Comunitat Valenciana.  
  
Seran subvencionables els gastos relatius a les campanyes o accions específiques per a l'obtenció de noves adhesions al sistema arbitral de consum.  
  
Sext  
1. La sol·licitud general de subvenció que s'inclou en esta orde haurà de presentar-se juntament amb el model que figura com a annex I d'esta convocatòria. La informació d'esta convocatòria i els impresos normalitzats de sol·licitud estaran disponibles en el web de la Generalitat , des de l'endemà de la seua publicació en el Diari Oficial de la Comunitat Valenciana.  
2.A la sol·licitud i l'annex I s'adjuntarà la documentació prevista en l'article 5.3, apartats a, c, d, e, f, g, h, i, j, k, l, m, n, q i s de l'Orde 9/2013, de 4 d'abril.  
Respecte a la memòria de les activitats realitzades en l'exercici 2012, així com la memòria o programa d'actuació de les previstes a realitzar en l'exercici 2013 referides en l'apartat d abans indicat, en format paper i en suport digital, s'ajustaran al model d'annex II-1 i II-2 de la convocatòria.  
I, finalment, queden exonerades les entitats sol·licitants d'ajudes que, en conjunt, no superen la quantia de 1.803,04 euros per concepte i any de l'obligació de presentar certificats expedits per les administracions tributàries i per la Seguretat Social.   
3. A més del que preveu l'apartat anterior, i d'acord amb les disposicions de l'article 5.4 de l'Orde 9/2013, de 4 d'abril, caldrà adjuntar:  
  
Pressupost detallat de l'entitat i desglossat per partides de gastos i ingressos per al període subvencionable de l'1 gener al 30 de setembre de 2013.  
4. El termini de presentació de sol·licituds de les subvencions, serà de vint dies naturals comptadors des de l'endemà de la publicació d'esta convocatòria en el Diari Oficial de la Comunitat Valenciana.  
  
  
Sèptim  
1. L'òrgan competent per a l'ordenació i la instrucció del procediment serà la Direcció General de Comerç i Consum que, d'ofici, acordarà totes les actuacions necessàries per a la determinació, el coneixement i la comprovació de les dades en virtut de les quals ha de dictar-se resolució.  
2. L'avaluació de les sol·licituds de subvencions admeses a tràmit correspondrà a una comissió de valoració formada pel subdirector general de Comerç i Consum, els tres caps dels servicis territorials de Comerç i Consum i un cap de servici de la Direcció General de Comerç i Consum, que actuarà com a secretari, que elevarà la seua proposta de resolució al conseller d'Economia, Indústria, Turisme i Ocupació, el qual dictarà la resolució que siga procedent.   
3. Els criteris de valoració seran els previstos en l'article 6.1 de l'Orde 9/2013, de 4 d'abril.  
4. El termini màxim per a resoldre les sol·licituds que es formulen serà de sis mesos, comptadors des de la data de la finalització del termini de presentació de sol·licituds, d'acord amb el que establix l'article 8 de l'Orde 9/2013, de 4 d'abril.   
5. La notificació s'efectuarà de la forma i en els terminis fixats en l'article 8 referit de l'orde esmentada, en el qual també s'expressa el règim de recursos aplicables.  
  
Octau  
1. La concessió d'altres ajudes públiques o privades seran compatibles amb les previstes en esta convocatòria, sempre que la quantitat resultant no supere el 100 per cent del cost de l'acció.  
2. Els beneficiaris quedaran subjectes a les obligacions previstes en l'article 12 de l'Orde 9/2013.  
3. La justificació dels gastos subvencionables realitzats s'ajustarà al model de compte justificatiu d'acord amb les disposicions de l'article 11 de l'Orde 9/2013 esmentada, si bé la relació detallada d'activitats realitzades i dels gastos produïts s'ajustarà al model de l'annex III-1 i III-2 que figura en la convocatòria.  
4. El termini per a presentar la justificació de la subvenció finalitzarà el 18 d'octubre de 2013, llevat que per circumstàncies concurrents se'n determine un termini distint en la resolució de concessió de l'ajuda o se sol·licite i s'aprove l'ampliació del termini en els termes de l'article 70 del RLGS.  
En el cas que el pagament d'algun dels gastos subvencionables es realitze després de la data de la meritació, la justificació del pagament podrà ser presentada fins al 4 de novembre de 2013.  
5. Les transferències de les subvencions concedides es realitzaran d'una sola vegada quan es presenten, es comproven i s'aproven els justificants corresponents.  
  
Nové  
Esta orde produirà efecte des de l'endemà de la seua publicació en el Diari Oficial de la Comunitat Valenciana.  
  
València, 25 de juny de 2013  
  
El conseller d'Economia, Indústria, Turisme i Ocupació,  
MÁXIMO BUCH TORRALVA